Саха Республикатын үөрэҕириитин Министерствота

Ньурба оройуонун үөрэҕириитин управленията

Киирэп сүрүн уопсай үөрэхтээһин оскуолата

Республиканский творческий конкурс посвященный к декаде Олоҥхо в Республике Саха (Якутия)

ТЕМА: Олоҥхо үс дойдутун олохтоохторо

Оҥордо: 5 кылаас үөрэнээччитэ

Иванова Лидия

Салайааччы: Николаева М.Д.

2022, Киров

Иһинээҕитэ:

1. Киириитэ
2. Сүрүн чааһа:

* Сыала соруга
* Актуальноһа
* Новизната

1. Чинчийэр үлэ
2. Түмүк
3. Туһаныллыбыт литература.

Олоҥхо дуорайар түүнүгэр

Үс дойду олоччу уһуктар.

Сир-халлаан көстүбэт ситимин

Лыҥкынас кылыһах тириэрэр.

Саха норуота былыр суруга суох этэ. Ол эрээри, норуот бэйэтин олорон ааспыт оло5ун, үөрүүтүн-хомолтотун, ба5арар ба5атын, бастын чулуу дьоннорун тустарынан уус-уран тылынан хоһуйан, ойуулаан көрдөрөргө дьулуһара. Норуот үгүс үйэлэр усталарыгар аата-ахсаана биллибэт элбэх ырыалары-тойуктары, таабырыннары, чабыр5ахтары, олонхолору остуоруйалары айбыта.

Норуот улуу дьоннорунан, чулуу талааннаахтарынан айыллыбыт айымньылар, дьон-норуот оло5ун, өйүн-санаатын таба кэтээн, диринник көрдөрөн, норуот кытаанах дьүүлүн тулуйан, үйэлэр усталарыгар сүтэн симэлийэн хаалбакка, норуотунан чочуллан, тупсарыллан биһиги күннэрбитигэр диэри тиийэн кэлбиттэр.

Олоҥхо – норуот тылынан уус-уран айымньытын чыпчаала. Ийэ айыл5а элбэх эриирин-мускуурун мындыр өйүнэн, үтүө сүрэҕинэн туораабыт саха омугун тылынан уус-уран айымньытын эгэлгэ көрүҥэр олоҥхо уһулуччу сүдү көстүү быһыытынан сыаналанар. Норуот айымньыта ураты күүстээх, санаа көтөҕүүлээх. Төһө да ыарахан олохтоох буоллар, айымньыларыгар санаа түһүүтэ, мунчаарыы көстүбэт. Хата, кэрэ кэскил, үтүө санаа өрөгөйдүүрүгэр эрэл көстөр.

Өбүгэлэрбит – ураанхай сахалар, кыһын устата тоҥ-чэн кырыалаах балаҕантан быкпакка чуҥкуйан олордохторуна, улуу олоҥхоһут ааны аһан киирдэҕинэ, дьиэ иһэ сырдаабыкка дылы буолара. Көмүлүөк оһохторун тигинэччи оттон, олонхоһутарын үс түүннээх күн мэлдьи олоҥхолотон, күннэрин-дьылларын барыыллара эбит.

Ааспыт үйэ ортотуттан бэттэх биирдиилээн олоҥхону сурукка киллэрии саҕаламмыта. Платон Алексеевич Ойуунускай, олоҥхо саха норуотун улуу айымньыта буоларын табатык сыаналаан, олоҥхону көмүскээбитэ, бу норуот улуу айымньытын үйэтитиигэ, үөрэтиигэ элбэх сыратын биэрбитэ. Саха сиригэр көскө кэлэн олорор фольклору хомуйбут дьон И.А.Худяков, Э.К.Пекарскай, С.В. Ястремскай хас да олоҥхону сэһэнинэн суруйан, тылбаастаан бастакы чинчийиини оҥорбуттара.

2005 сыллаахха ЮНЕСКО олоҥхону киһи аймах чулуу айымньытынан билиммитэ. Онон саха киһитэ бары олонхону билиэхтээх, то5о диэтэххэ, олонхо5о норуот тылын баайа, биһиги өбугэлэрбит олоххо аналлара, сыһыаннара уонна оло5у билиилэрэ барыта мунньулла сылдьар. Киһи, олоҥхону аахтаҕына, кэрэтик саҥарарга, олоҥхо тылын өйдөөтөҕүнэ, мындырдаан толкуйдуурга, ис хоһоонун биллэҕинэ, сөптөөхтүк дьаһанан олорорго үөрэнэр.

Олоҥхо- сырдык уонна харана күүстэр күрэстэһиилэрин, дьоллоох-соргулаах олох түстэнэрин туһунан уус-уран айымньы.

Сыала: Олоҥхо үс дойдутун дьонун-сэргэтин, тулалыыр эйгэтин уратыларын билии.

Соруга: 1. Олоҥхо олуктарын ааҕыы, үөрэтии

2. Олоҥхо геройдарын, дойдутун пластилинынан оҥоруу.

Новизна: Олоҥхо – айар күүс кэрэһитэ.

Олоҥхоҕо норуот тугу барытын: сири-дойдуну, көтөрү-сүүрэри, бухатыырдары, кэрэ кыргыттары, дуолан охсуһууну, ымпыктаан-чымпыктаан ойуулуур хоһуйар. Мин олоҥхо дойдутун олохтоохторун пластилинынан оҥорорго холоннум. Маны оҥорорбор учууталларым уонна төрөппүттэрим көмөлөстүлэр.

Ханнык баҕарар олоҥхоҕо Үс дойду кэпсэнэр

**Үөһээ дойду**

Үс хаттыгастаах

Үрдүк үүт маҥан халлаан

Сырдык сыдьаан сырайыгар

Сылаас көпсө-көбүөр буоругар

Үүт-аас бэйэлээх

Үкээр куйаас тыыннаах

Үүс киис тириитэ өллүргэлээх

Үрдүк нуоҕай бэргэһэлээх

Үрүҥ Аар тойон оҕонньор эргимтэтэ.

Олохтоохторо: Үруҥ Аар тойон, Адьыны Сиэр хотун, Күн Дьөһөгөй айыы, Күрүө Дьөһөгөй хотун, Айыы Умсур уда5ан уонна да атыттар олороллор.

Бу айыылар Орто дойду дьонун араҥаччылыыллар, олохторун олохтууллар уонна дьыл5аларын түстүүллэр.

Саха үтүө айыылара бары аналлаах олбохторугар, миэстэлэрин булан Үрүҥ Аар тойон тула тоҕуоруспуттар. Үрүҥ Аар тойон үтүө санаалаах, дириҥ, киэҥ өйдөөх эбит. Кини – күн. Үс дойду туллар тутааҕа, ааттыын Үрүҥ Аар тойон. Олоҥхоҕо ойууланар Үөһээ Дойду олохтоохторо олус сырдык, ыраас , кир-хох сыстыбатах, олус номоҕон сэбэрэлээхтэр.

«Көхсүттэн тэһииннээх күн улуустара, арҕаһыттан тэһииннээх айыы аймахтара» олорор дойдулара – **Орто дойду**. Бу дойду

Баттаатахха маталдьыйбат

Баараҕай таһаалаах

Үктээтэххэ өҕүлдьүйбэт

Үрдүк мындаалаах

Кэбиэлээтэххэ кэбэлдьийбэт

Кэтит киэлилээх.

Бу дойду сүрдээх кэрэ көстүүлээҕин, араас эгэлгэ өҥнөөҕүн бэлиэтииллэр. Бу дойду олоҕо айыллыбытын курдук биир кэминэн турбатын, мэлдьи урыйа-тэлэрийэ, үүнэ-сайда, ону тэҥэ кэхтэ-сүтэ турара этиллэр.

Толору дьол , үөрүү-көтүү аргыстаах, уу долгураҥ олохтоох дьон эбит бу күн улууһун дьоно. Орто дойду араас суол кумах куйаардааҕа, от-мас үүнэр сирдээҕэ,сүдү хайалардааҕа. Олохтоохторо: Бухатыырдар (Ньургун Боотур, Үрүҥ Уолан), Куолар (Туйаарыма Куо, Айталыын Куо), тойоттор, хотуттар, дьон-сэргэ, ча5ардар уонна да атыттар. Олонхо бухатыырын анала - айыы дьонун көмускээһин, абааһы бухатыырын кыайыы – хотуу. Бухатыыр сүрүн хаачыстыбатынан кини иннигэр туруоруммут сыалын- соругун ситиһэр күүстээх санаалаа5а буолар.

Олонхо бухатыырын тас көрүнүн, күүһүн-уо5ун туһунан уустаан-ураннаан маннык көрдөрөллөр.

Биэс былас биэкэйэр бииллээх,

Алта былас дара5ар сарыннаах,

Баай тиитим бастын дүлүнүн

Балтаччы ууран барыллаабыт курдук

Барылы ньыгыл быччыннаах эбит.

Куолар кэрэ дьүһүннээх уонна эйэҕэс майгылаахтар. Бу уобарас саха норуотун кэскилин, утуө майгытын, кэрэ5э тардыЬыытын көрдөрөр.

То5ус былас суһуохтаах

Тунал5аннаах ньуурдаах

Туйаарыма Куо диэн

Ат - айыы бухатыырын бастыҥ доҕоро. Айыы бухатыырын айана-сырыыта, кини элбэх кирбиилэри туорааһына, өлүүгэ-алдьархайга тубэһиитэ, күнэ хараарыыта, кэлиитэ-барыыта барыта кини аллаах атыттан, миинэр миҥэтиттэн, бастын доҕоруттан тутулуктаах. Бухатыыр ата кини - тардыстар талаһата, көлунэр көлөтө, миинэр минэтэ. Кини ханнык баҕарар ыарахан мэһэйдэри атын көмөтүнэн туоруур. Улуу бухатыыр ата бэйэтигэр сөрү сөп тубэһэр, чулууттан чулуу буолар: күтүр күүстээх –уохтаах, өркөн өйдөөх, иччитигэр бэриниилээх, үс дойдуга үчүгэйдик биллэр. Хаһан да5аны ата иччитин иэдээннэ соҕотохтуу хаалларбат. Наадалаах кэмигэр үтүө сүбэһит буолар, киһилии кэпсиир, сахалыы саҥарар буолар.

Барбатах балык миинин курдук бадыа-бүдүө дойду – **Аллараа дойду.** Кэлтэгэй ыйдаах-күннээх дойду эбит. Кырынаас дьаарын курдук ыыс-дььар сыттаах, хара төлөн оргуйа турар сирэ эбит. Ардьамаан-дьардьамаан абааһы дьоно ампаалыктаһа сылдьаллар. Аллараа тыймыыт үөн бөҕө өрө көбүөхтүү сытар. Олохтоохторо: абааһылар, абааһы бухатыыра, абааһы кыыһа. Абааһы бухатыырын маннык ойуулууллар.

Уорааннаах тыыннаах,

Уора5айдаах санаалаах

Уот уһутаакы бухатыыр.

Кинилэр быһыылара-таһаалара санааларын курдук олус куһа5ан. Абааһылар орто дойду оло5ун аймыыр, алдьатар, былдьыыр, урусхаллыыр аналлаахтар. Айыы бухатыырдара аналлах аттарынан айанныыр, ус дойдуну өрө –таннары сыыйар буоллахтарына, абааһы бухатыырдара үксүн уоттаах Мо5ойдору көлө гыналлар.

Түмүк

1. Араас олоҥхо олуктарын аахтым.
2. Олоҥхо үс дойдутун уратыларын биллим.
3. Үс дойдуну пластилинынан оҥордум.

Туһаныллыбыт литература

1. Чехордуна Е.П. Мин дойдум - олоҥхо дойдута. Дьокуускай: Бичик, 2006.
2. Борогонскай С.В. Олоҥхолор. Дьокуускай: Бичик, 2007.
3. Ойуунускай. П.А. Дьулуруйар Ньургун Боотур. Дьокуускай: 1993.
4. Васильев С.С. Эрчимэн Бэргэн. Дьокуускай: Бичик, 2002.
5. Бурнашев Н.П. Кыыс Дэбилийэ. Москва: Наука, 1993.

Приложение



















